
Nicki Night

Veien mot kjærlighet

Oversatt av Lena M. Bakke

MINISERIE: FORBUDTE AFFÆRER


Velkommen til den nye miniserien Forbudte affærer. En dramatisk og storslått familiesaga om kjærlighet og konkurranse i Manhattans mest eksklusive miljøer. Dette er andre del.

Nicki Night er født og oppvokst i New York, og hun elsker å skape tøffe helter og heltinner fra hjembyen sin. Som en stor lesehest og forkjemper for kjærligheten, velger Nicki å skrive kjærlighetshistorier fordi hun mener kjærligheten bør fremheves i verden. Hun fryder seg over å skrive kjærlighetsromaner fra samtiden, med uforglemmelige karakterer og akkurat nok drama til å sjokkere leserne. Nicki elsker spenning og jobber nå med å skrive sitt neste romantiske eventyr.


1

«Ikke bli en hysterisk brud, Savannah!» Phoenix Jones lukket øynene og trakk pusten beroligende. «Det ordner seg, søs. Ikke stress», sa hun. «Om snaut førtiåtte timer er vi på flyet til et av verdens vakreste steder. Tenk på det.» Søsteren lignet moren deres, Nadine. Dramatisk. Phoenix lignet mer på faren og lot seg ikke lett stresse.

«Men hun visste hvilken dag vi skulle dra. Jeg sa ifra flere ganger.» Savannah ble mer og mer høylytt. «Hva om det ikke er klart til i morgen kveld?» Stemmen brast. «Hvordan skal jeg skaffe et slør nå? Jeg vil måtte gifte meg uten!»

Phoenix skjønte at søsteren var på gråten. «Det blir klart», sa hun mildt. «Jeg skal ringe henne og understreke hvor viktig dette er for deg. Og blir det ikke klart, skal jeg kjøpe noen av Fijis mest eksotiske blomster og lage en vakker krone til det skjønne hodet ditt. Du stresser for ingenting. La oss vente og se hva som skjer. Ok?»

«Huff!» Savannah stønnet. «Det er fortsatt så mye å gjøre. Jeg forstår ikke hvordan jeg skal rekke alt.»

«Du er en perfeksjonist. Uansett hva som skjer, blir bryllupet ditt perfekt, for det er bare slik du er. Jeg lover. Vi har masse å gjøre, ikke stress for mye med akkurat dette.»

«Jeg skal prøve.» Savannah hørtes oppgitt ut.

«Jeg kommer innom jobben og hjelper til der det trengs. Greit?»

«Takk.» Stemmen var tonløs.

«Hei! Du skal gifte deg med drømmemannen din, på drømmeøya di og få drømmebryllupet ditt. Da må du virke litt gladere.»

Savannah sukket. Phoenix skulle ønske søsteren følte seg bedre. Det var ikke lett å planlegge et bryllup. Selv om bryllupet til Phoenix aldri ble noe av, visste hun hvor stressende planleggingen var.

«Du har rett. Jeg skal roe meg. Sees i kveld?» spurte Savannah.

«Når skal jeg komme?»

«Passer sju?»

«Vi sees sju, søs. Og ikke driv din kommende ektemann til vanvidd før jeg kommer.»

«Kan ikke love noe.» Savannah lo.

Etter at samtalen var over, lente Phoenix seg tilbake og smilte for første gang siden hun ankom jobb denne dagen.

Begynnelsen på dagen hadde vært anspent. Vel, faktisk begynte det kvelden før da Brent, en fyr hun hadde vært litt sammen med, kryssforhørte henne om en samtale hun hadde hatt med en mannlig kollega og venn. Han ville vite hvorfor kollegaen hadde ringt henne etter arbeidstid. Det var vanlig på teamet deres. De jobbet tett og snakket ofte utenfor jobben. Brents sjalusi ble stadig tydeligere, sammen med noen andre bekymringsfulle egenskaper, og Phoenix likte ikke det hun hadde sett. Hun hadde avsluttet middagen med å si at de burde gå hver til sitt.

Mobilen hennes ringte. Det var sjefen hennes, Indra Lee, som ba Phoenix komme til konferanserommet med de andre teammedlemmene. Toneleiet tilsa at det ikke var gode nyheter. Phoenix svingte stolen mot vinduene for å stålsette seg før møtet. Hun gikk aldri lei av utsikten. New York City hadde en pulserende rytme. Synet av de trafikkfylte gatene, omkranset av praktfulle høye bygninger, roet henne vanligvis ned, men akkurat nå var det for mye stress til å nyte det.

Phoenix grep mobilen, notatblokk og penn og satte kursen mot konferanserommet. De to var de eneste kvinnene i Aida, et lite, mannsdominert teknologifirma, som skapte teknologiplattformer ved hjelp av KI, kunstig intelligens, for systemforbedring hos små og mellomstore selskaper. Som en av Aidas grunnleggere, hadde Indra rekruttert Phoenix og hjulpet henne å bli en fremtredende teknologiekspert. I de få årene Phoenix hadde vært der, hadde firmaet vokst veldig, og de ansatte ble belønnet deretter. Phoenix elsket det hun gjorde og ble veldig godt betalt for jobben. Hva mer kunne hun be om?

Da Phoenix gikk mot konferanserommet, håpet hun at møtet ikke ville gi henne mer arbeid. Hun skulle på ferie om to dager og hadde allerede altfor mye å fullføre før avreisen. Indras ansiktsuttrykk da Phoenix kom inn i konferanserommet, var ikke oppmuntrende. Smilet virket anstrengt, nesten unnskyldende. Teknologiutviklingen gikk så raskt, og det gjorde bransjen ustabil. Nå håpet Phoenix at hun ikke mistet jobben.

Hun satte seg og ventet. Kort tid etter kom resten av de tolv ansatte småpratende inn på konferanserommet. Det var opplagt at de andre heller ikke visste hvorfor de var der. Indra satt i ene enden av konferansebordet, og partneren, Dean Ochoa, i den andre. De to sukket samtidig før Dean nikket, og Indra begynte å snakke. Indra takket alle for å ha kommet. De neste ordene sjokkerte alle i rommet utenom Dean.

«Jeg vet det.» Indra så på alle de forbausede ansiktene. Hun presset leppene sammen etter den verbale bomben. Noen ansatte virket sjokkert, andre var triste, og noen så helt tomme ut. «Det er store og gode nyheter, men vemodig.»

Vemodig. Ja. For Phoenix var det ingenting bra med det Indra hadde sagt. Hun visste ikke hva hun skulle føle. Sjefen hadde akkurat fortalt at selskapet var solgt og skulle flyttes tvers over landet, til Silicon Valley. Hva betød det for Phoenix?

Dean begynte å snakke. «Dette er mye å be om, men vi tilbyr dere alle å følge selskapet.»

Indra fortsatte. «Da må dere flytte til California med oss. Uheldigvis vil de ha alle sine ansatte i California, så det blir ingen mulighet for fjernkontor her.»

«Ja.» Dean ristet på hodet. «Mye av denne jobben er teknologifokusert og kan gjøres på datamaskiner, men teamet vårt har vist seg å jobbe bedre og smartere når vi er fysisk samlokalisert. Det er det som gjør oss sterke.»

«Vi vil tilby sjenerøse flyttepakker», la Indra til. «Jeg vet at dette er et sjokk. Men jeg lover at det virkelig er gode nyheter. Jabber ga oss et tilbud det ville være latterlig å avslå. Dette er en enorm mulighet.»

Spørsmålene svirret rundt i hodet til Phoenix. Jabber, en teknologigigant, hadde slukt mindre teknologifirmaer de siste årene. Men de kjøpte ikke hvilke som helst firmaer, kun de som de visste ville tjene milliarder for dem. At de ville kjøpe Aida, vitnet om hvor vellykkede de hadde blitt. Tilbudene deres var ofte altfor gode til å takke nei til.

Phoenix ville ikke forlate New York. Hele familien hennes var her. Hun hadde besøkt San Francisco Bay Area, men aldri vurdert å flytte dit. Hva om hun flyttet? Hun ville savne familien voldsomt. Faren skulle ha en hofteoperasjon etter bryllupet. Phoenix var sikker på at hun måtte hjelpe foreldrene til han ble bedre. Og hvis hun ble værende? Da måtte hun finne en ny jobb. Hun løftet hånden.

«Phoenix», sa Indra mildt.

Men den milde stemmen til tross, Phoenix følte seg sviktet. Hvordan kunne Indra ha holdt noe så stort hemmelig for henne? «Hvor raskt må vi ta avgjørelsen?» spurte hun.

Indra vred litt på seg. Hun visste sannsynligvis hva Phoenix følte.

«Om seks uker», sa Dean.

Et kollektivt gisp gled gjennom rommet. Summingen begynte igjen.

Dean holdt opp en hånd, og det ble stille. «Om seks uker stenger disse kontorene, og vi flytter offisielt til de nye kontorene ved Bay Area. Vi vil gjerne at dere tar avgjørelsen innen to uker, slik at vi vet om vi må ansette flere. Vi ber også om at alle blir i jobben de seks ukene, noe dere selvsagt vil bli belønnet for.»

Rommet ble stille igjen mens alle fordøyde det Dean hadde sagt. Etter noen sekunder brøt Indra stillheten. «For de av dere som ikke vil bli med oss, vil det bli trist å se dere slutte. Dere er familie.» Indra blunket raskt flere ganger som om hun kjempet mot tårene. «Vi vil tilby dere sjenerøse sluttpakker og håper at de kan dekke lønnstapet mens dere leter etter andre jobber.»

«Det er snilt av dere, Indra og Dean», sa Delano, en av software-utviklerne. «Jeg trenger ikke seks uker. Jeg kan si nå at jeg ikke kan flytte. Datteren vår er bare noen måneder gammel, og svigerforeldrene mine passer henne mens min kone og jeg jobber. Faktisk har kona akkurat begynt i ny jobb. Søsknene mine og jeg tar oss av de gamle foreldrene våre. Jeg hater å takke nei, men det er bare ikke rett tidspunkt for meg.»

Indra presset leppene sammen og la en støttende hånd på skulderen til Delano som satt ved siden av henne. «Vi forstår.»

«Vi håper du blir de seks ukene. Det er greit hvis du vil trenge litt fri nå og da til intervjuer. Kan du gjøre det?»

Delano trakk på skuldrene. «Greit.»

«Takk», sa Dean.

Noen få andre forklarte hvorfor de ville eller ikke ville flytte. Noen var opprømt og begynte å småskravle om leilighetskjøp og populære steder i Bay Area. Phoenix satt stille. Det var altfor mye å tenke på til å ta en rask avgjørelse. Hun hadde ingen barn, men hun hadde et ganske aktivt liv og en tett sammenknyttet familie. Nylig hadde faren fått noen helseplager. Phoenix og søsteren hadde hjulpet moren med farens legeavtaler. Hadde det ikke kommet så brått på, kunne hun kanskje ha funnet det spennende å flytte tvers over landet. Dog hadde hun aldri vurdert å flytte fra New York og visste ikke om hun ønsket det.

Etter noen flere spørsmål ble møtet avsluttet. Phoenix gikk på kontoret sitt, lukket døren og ble sittende og stirre utover Sixth Avenue. Tankene raste rundt tilbudet fra Indra og Dean. Det banket lett på døren, Indra skjøv den litt opp og stakk hodet inn.

«Kan jeg komme inn?» spurte hun.

Phoenix ga henne et langt blikk før hun trakk pusten. «Ja.»

Vanligvis snakket hun ikke slik til sjefen, men Indra hadde også blitt en venninne.

«Hvorfor fortalte du meg det ikke?» spurte Phoenix.

«Beklager, Phoenix», sa Indra. «Juridisk sett kunne jeg ikke si noe til noen. Jeg fortalte ikke engang Rich det», sa hun om ektemannen. «Han fikk vite det da avtalen var signert forrige dagen.»

«Du vet at du kan stole på meg.» Phoenix var såret.

«Selvsagt, men ethvert feiltrinn kunne ha ødelagt hele avtalen», sa Indra. «Jeg hater å slippe denne bomben på deg rett før ferien din, men vi ville fortelle det når alle var på kontoret. Dessuten ga de oss ikke mye tid til flyttingen. Jeg måtte presse på for å få seks uker.»

«Silicon Valley?» Phoenix himlet med øynene. «Det stedet er oversvømt av tolv år gamle spillnerder.»

Indra lo. «Du er så tåpelig.» Smilet falmet. «Blir du med?»

Phoenix stønnet og la hodet bakover. «Det er en stor avgjørelse.»

«Men hva holder deg her? Prøv det, og hvis du ikke liker det, dra hjem igjen.»

«Det er ikke så lett», sa Phoenix.

«Jeg vil ikke miste deg. For å være ærlig er flyttingen den eneste delen av avtalen jeg forsøkte å protestere på. Rich flytter ikke med meg før slutten av skoleåret. Jeg drar i forveien for å ordne ting. Han og Cody kommer om noen måneder. Vi ville ikke forstyrre Codys skoleår.»

«Er du opprømt, Indra?» Spørsmålet hennes ble mer alvorlig enn hun hadde tenkt.

Indra la hånden på hjertet. «Veldig. Dette er mitt livs største mulighet.»

«Det er det som betyr mest. Gratulerer.»

Indra kom rundt pulten og la hånden på skulderen hennes. «Ta fri i morgen. Begynn ferien tidlig og bruk tiden til å fordøye alt dette. Tenk på flyttingen med oss til California og gi meg beskjed om avgjørelsen din.»

«Takk, men jeg har for mye å gjøre før ferien. Jeg lover å tenke seriøst på dette.»

«Det er alt jeg ber om», sa Indra før hun gikk.

Phoenix så etter henne. Hun visste at enten hun flyttet eller ble værende, ville hun og Indra sikkert holde kontakten, men det føltes allikevel som hun akkurat hadde mistet en av sine beste venner.

«Hva annet kunne skje?» sa Phoenix høyt og angret med det samme ordene var ute.

Carter Blackwell skulle ønske at han kunne knipse med fingrene og forflytte seg magisk til flyplassen. Ferien kunne ikke ha kommet på et bedre tidspunkt. Det ustabile aksjemarkedet hadde gjort noen av millionærklientene hans veldig nervøse. Han hadde vært nødt til å berolige dem på telefonen dag og natt. En ny forretningsidé var i ferd med å ta av, og han måtte ta noen store avgjørelser for veien videre. Og han var i brudefølget til sin fetter, Jaxon. Carter, Jaxon, brødrene hans, Lincoln og Ethan, samt et par venner, hadde nylig kommet hjem fra en langhelg med festing i Las Vegas. Det var over en uke siden, og Carter hadde ennå ikke tatt igjen søvnunderskuddet. Nå stresset han med å håndtere noen siste løse tråder før ferien om mindre enn to dager.

Med jobben, forretningsideen, familien og et aktivt sosialt liv, var Carter sliten og trengte desperat å slappe av. Han var mer enn klar for skjønnheten og roen på Fiji.

Carter så på klokken og trakk pusten dypt. Ettermiddagen hadde gått uten at han merket det. Om trettiseks timer satt han på flyet og kunne legge alle bekymringer bak seg i ti dager. Det fikk ham til å smile.

Han hadde ment å dra litt tidligere fra jobb for å pakke, men det var fortsatt et par store ting han måtte håndtere før han dro hjem.

Med det samme foten hans traff trappetrinnet til det luksuriøse sandsteinsrekkehuset hans nær Brooklyn sentrum, ringte mobilen.

«Hei», sa Carter smilende til kvinnen han hadde gått ut med de siste par månedene.

«Eh.» Sinai Killington sukket. «Vi må snakke sammen.»

Carters smil falmet. Hva er det nå? «Hva er det?»

«Er du hjemme ennå?» spurte Sinai uten å besvare spørsmålet hans.

«Akkurat ankommet.» Han vred om nøkkelen og skjøv opp døren. «Du kommer i kveld, ikke sant?»

Carter hørte henne kremte. «Ja. Jeg kommer om tjue minutter.»

«Ok.» Det ble stille til Carter fortsatte. «Er alt i orden?»

«Vi snakkes når jeg kommer.»

«Ok», gjentok han. «Sees snart.»

Sinai la på uten å ta farvel. Carter stirret på skjermen og lurte på hva som foregikk.

Han hengte nøklene på kroken på kjøkkenet, trakk pusten dypt og masserte de stramme skuldrene og den vonde nakken. Spenninger etter en lang, beintøff arbeidsuke. Han håpte ikke det Sinai ville snakke om, var altfor alvorlig. Han hadde allerede for mye å tenke på.

Sinais besøk gjorde ham alltid avslappet. Hun skulle ligge over de neste to nettene så de kunne stå opp og ta morgenflyet til Fiji. De hadde ennå ikke et fast, monogamt forhold, men trivdes virkelig sammen. Carter trodde at hvis han ønsket et seriøst forhold, kunne Sinai absolutt være en toppkandidat. Hun var smart, vakker, ambisiøs og utrolig i sengen. Hun tok ikke livet altfor seriøst og var alltid klar for litt moro.

Alle Carters venner giftet seg. Blant brødrene var han den eneste uten et fast forhold. Selv Ethan hadde funnet en vakker kone, og de skulle snart ha barn.

Han så seg rundt. Huset hans passet godt for en familie, men Carter ville oppdra barna sine på Long Island, hvor han selv hadde vokst opp. Han hadde alltid sett for seg et stort hus, fylt av varme og aktivitet, men var ikke klar for det ennå.

Dessuten følte ikke Carter at han hadde møtt den rette kvinnen ennå. Han hadde gått ut med mange vakre kvinner, men han trengte mer enn skjønnhet. Mye var bra med Sinai, men … Hva ønsket han seg egentlig? Carter visste ikke helt. Phoenix var den han hadde latt gå. Så han etter en annen versjon av henne? Carter ristet på hodet. Den broen var brent og kunne ikke reddes.

Dørklokken trakk Carter ut av tankene. Han hadde ikke kommet lenger enn til kjøkkenet ennå. På vei mot døren for å slippe inn Sinai, tenkte han på all pakkingen som ventet.

«Hei.» Carter lente seg forover for å kysse de glinsende røde leppene hennes etter å ha åpnet døren.

«Hei.» Stemmen var tonløs. Og hun kysset ham ikke slik hun vanligvis gjorde før hun kom inn.

Carter oppdaget at hun ikke hadde noen koffert, og rynket pannen.

«Skal jeg hente bagasjen din i bilen?» spurte han.

«Jeg blir ikke med, Carter», svarte hun sakte.

Carter rykket til. «Hva? Hvorfor ikke?»

«Det er på tide at vi går hver til vårt.»

Carter lukket døren bak dem. «Hva skyldes dette?»

Sinai lo. «Jeg vet at du har hatt det travelt, men du kan ikke ha vært mer stresset enn at du forutså dette.» Hun kom nærmere, stilte seg på tærne og kysset ham.

Carter kysset henne tilbake, men var fortsatt forvirret. Han studerte de brune øynene. «Jeg forstår ikke.»

«Det har gått noen måneder, og vi har ikke hatt noen fremdrift som par. Jeg føler at jeg bare er en venninne og at jeg aldri vil bli kjæresten din. Det ble smertefullt klart forrige kvelden.»

Forrige kvelden? Carter rynket pannen. «Forrige kvelden?» spurte han.

«Middagen forrige kvelden …» Sinai skakket på hodet. «Du husker ikke.»

Carter forsøkte å huske hva som hadde skjedd.

«Da vi satt ved bordet, spurte venninnen min, London, hva som foregikk mellom oss. Svaret ditt var: ʼVi bare morer ossʼ. Det har gått nesten seks måneder, Carter», sa hun. «Jeg vil ha mer enn bare litt moro. Du har invitert meg med til Fiji, men jeg har aldri møtt familien din. Det føles rart å treffe dem for første gang i din fetters bryllup når du ikke har noe ønske om et forpliktende forhold. Jeg vil ikke oppleve Fiji slik.»

Carter åpnet munnen for å si noe, men hun smilte mildt og løftet hånden. «La meg snakke ferdig. Dette er ikke lett. Du unngår alle samtaler om en fremtid for oss. Jeg har oversett tegnene en stund, men forstår nå at du ikke vil ha mer. Du er tilfreds. Dette …» Sinai slo ut med hendene. «Dette passer deg bra.» Hun stoppet. «Men det passer ikke meg. Jeg vil ha mer, Carter. Jeg fortjener mer.»

Carter åpnet munnen, men innså at han ikke hadde noe svar.

«Det er greit, Carter. Virkelig.»

Hun hadde rett. Hun var som en venninne han ofte hadde sex med. Han likte henne, men så ikke for seg noe varig forhold.

«Jeg er ikke sint, Carter. Jeg forstår, og det er greit. Jeg håpet en stund at ting skulle forandre seg, men jeg må gjøre det som gjør meg lykkelig.»

«Jeg beklager», sa Carter lavmælt.

«Jeg beklager også. Det ville ha vært hyggelig.» Sinai berørte ansiktet hans. «Å dra til Fiji funker ikke for meg hvis ingenting skal forandre seg. Jeg håper du forstår det.»

Carter kikket i taket og så på henne igjen. «Er det en annen?»

Sinai skakket på hodet og smilte. «Nei, det er ingen annen.»

«Å», sa Carter. Han visste ikke hva han skulle si. Det var så uventet.

«Jeg har virkelig hatt det hyggelig med deg», sa Sinai.

«Jeg med deg også.» Carter strøk henne over kinnet. «Så dette er virkelig farvel?» Hun smilte og blunket. En enslig tåre falt.

Carters bryst snørte seg sammen. Det gjorde vondt, men han ville ikke lure henne. Han tørket tåren med tommelen. «Du fortjener det beste.»

«Takk. Jeg er enig.» Hun kniste. Flere tårer trillet. «Du er en bra fyr, Carter. Kanskje du en dag vil tro på kjærligheten.»

Carter kunne ikke svare. For mye foregikk i hodet. Han visste bare at det var på tide å la Sinai gå. Det var riktig.

«Farvel, Sinai.»

De kysset kort og raskt.

Sinai smilte og klappet ham på kinnet. «Nyt Fiji.» Med det gikk hun, og Carter sto igjen med ordene hennes tumlende rundt i hodet. Kanskje du en dag vil tro på kjærligheten. Hun var den tredje kvinnen på et år som hadde nevnt hans manglende tro på kjærligheten, og han måtte vedgå at karrieren interesserte ham mer. Den kom først. Han så seg rundt i det vakre huset som plutselig føltes tomt. Carter ristet det av seg.

Det var altfor mye å gjøre. Han måtte pakke. Han måtte ta store forretningsavgjørelser. Jobben var krevende. Et forhold måtte bare vente.

Hele brudefølget reiste sammen, bortsett fra Ethan og Zoe Blackwell. Zoe var gravid og følte seg ikke vel før avgang, så de utsatte reisen for å oppsøke en lege først.

Som en gave til brudefølget, inviterte Savannah og Jaxon dem noen dager tidligere, for å feste og henge sammen før bryllupet. De ville vise hvor mye de satte pris på at alle sammen reiste halve verden rundt, på bare noen måneders varsel.

Phoenix ruslet gjennom hotellobbyen og ut til det bakre området hvor villaene lå ved havet. Anlegget var grønt og frodig, med vakre tropiske planter langs gangveiene. Inne i sin egen villa nøt hun synet av havet rett utenfor.

Flyturen fra New York til Fiji tok over femten timer. Deretter gikk gruppen om bord i et sjøfly, for en førtifem minutters flytur, til en privat øy, hvor de skulle bo de neste ti dagene. Phoenix hadde hjulpet Savannah med de siste forberedelsene kvelden før de dro, så hun hadde knapt sovet. Heldigvis hadde søsterens slør ankommet i tide. Da hun kom hjem, hadde Phoenix pakket om flere ganger for å sikre at hun hadde alt hun trengte. Men om hun var aldri så utmattet, sov hun aldri godt på fly.

Nå falt hun tungt på sengen. Hun måtte sove hvis hun skulle komme seg gjennom velkomstfesten senere på kvelden. Hun så frem til festlighetene selv om det var litt ubehagelig å være nær eksforloveden, Carter. Hun var ferdig med ham, men det føltes fortsatt rart å skulle være så nær ham i så mange dager. Hun hadde presset frem et smil og klart å si hei til ham på flyplassen. Familiene deres bodde i det samme nabolaget og vanket i de samme kretsene, men siden bruddet hadde de klart å holde seg unna hverandre.

Det føltes som om Phoenix sank ned i en myk sky på sengen. Hun så på mobilen. Velkomstfesten var om noen timer. Tanker om hvor morsomt og avslappende det ville være på Fiji, bar henne inn i søvnen.

Hun bråvåknet da det banket på døren og forsto først nå at hun hadde sovnet. Hun hev seg opp fra sengen. «Kommer!» ropte hun gjespende da Savannah ropte navnet hennes.

«Jøss!» sa Phoenix da hun åpnet døren. «Hva skjer?»

«Du svarte ikke. Jeg banket hardt fordi jeg antok at du sov. Vi har et lite problem», sa Savannah.

«Hva har skjedd?»

Savannah nølte. «La oss sette oss på balkongen så skal jeg forklare alt.»

Blikket til Phoenix smalnet. «Ok», sa hun. «Du gjør meg nervøs.»

Savannah sukket, men sa ikke noe mer. De satte seg i den milde brisen på balkongen. Savannah lukket øynene og løftet ansiktet mot solen. Phoenix gjorde det samme.

Savannah pustet ut. «Det ser ikke ut som om Ethan og Zoe kan komme.»

«Å, nei! Går det bra med henne?»

«Legen sendte henne på sykehuset. Hun blir der til observasjon noen dager. Når hun kommer hjem, må hun holde sengen.»

«Huff!» Phoenix tok seg til brystet. «Stakkars. Jeg håper det går bra. Hun virket så glad for denne babyen da jeg møtte henne på forlovelsesfesten.»

«Ja. Ethan sier hun er ganske redd, men han er der, og moren hans blir der. Faren hans kommer alene.»

«Jøss. Så uheldig. Hvordan takler Jax nyheten?»

«Det går greit. Han hater at Ethan og Zoe går glipp av alt, men han vil bare at hun og babyen skal ha det bra.»

«Selvsagt. Hva med deg? Går det bra?» spurte Phoenix.

«Ja da. Jeg håper bare det beste for dem. Jeg skal prøve å få snakket med henne igjen i morgen.»

Det ble stille en kort stund.

«Phoenix.»

Savannahs stemmeleie fikk Phoenix til å heve et øyenbryn. «Ja, Savannah?»

Savannah gryntet, men sa ingenting.

«Spytt ut!» sa Phoenix.

Savannah lukket øynene, og ordene ramlet ut. «Jax vil at Carter skal erstatte Ethan som forloveren hans.»

Phoenix stivnet. Hun forsøkte å la være å vise noen følelser. Dette var søsterens bryllup, og hun nektet å ødelegge det. Men tanken på å gå ned midtgangen arm i arm med mannen som hadde forlatt henne kvelden før bryllupet deres, gjorde henne uvel.

«Phoenix?»

Hun kunne ikke si det som raste rundt i hodet, så hun holdt munn.

«Fifi?» Savannah sa kjælenavnet hennes forsiktig. Hun lente seg frem og så opp i ansiktet til Phoenix.

«Ja, Savannah?»

«Si noe.»

«Da du fortalte om forlovelsen med Jax, sa jeg at du ikke skulle bekymre deg for meg. Dette er bryllupet ditt. Du og Jax må være lykkelige. Jeg klarer meg. Jeg mente det da, og jeg mener det nå.»

Savannah slengte armene rundt halsen hennes. «Å! Tusen takk, Fifi! Jeg var så bekymret. Jeg vil ikke at det skal være ubehagelig for deg. Jax snakker med Carter. Vi ville sjekke om alt var greit for dere begge.»

Phoenix klemte søsteren hardt tilbake.

«Takk for at du forstår», fortsatte Savannah. «Jeg er kanskje ingen stor tilhenger av Carter, men han og Ethan er ikke bare søskenbarna til Jax, de er bestevenner.» Hun sukket. «Jeg var så bekymret. Jeg skal gi Jax beskjed. Jeg sa at du uansett var ferdig med Carter.» Savannah reiste seg. «Jeg må gå. Velkomstmottakelsen begynner snart, og jeg må skifte. Vi sees der, ok?»

Phoenix reiste seg med søsteren og la hånden på skulderen hennes. «Ikke vær nervøs. Alt blir bra. Sees på mottakelsen.»

Savannah trakk pusten dypt. «Ok.» Hun skulle til å gå, men snudde seg mot Phoenix. «Er det sikkert at det går bra?»

«Ja visst.»

«Bare si ifra, så gir jeg Jaxon beskjed om at det ikke fungerer.»

Phoenix veivet vekk Savannahs bekymring. «Alt er bra. Jeg forstår.»

Savannah klemte henne hardt. Da hun hadde gått, lukket Phoenix døren og støttet seg mot den. Hun visste ikke hva hun skulle føle, men hun kunne ikke vise at hun mislikte opplegget. Å gå ned midtgangen med Carter, i noen andres bryllup, ville kreve en styrke Phoenix ikke visste om hun hadde.

Hva annet kunne gå galt? Phoenix tok seg til munnen. Hun tenkte det, men nektet å si det. For hver gang hun sa det, viste universet hvor galt det kunne gå.

